Alcàsser Impulsa les Polítiques Socials amb Quatre Programes que es Reprenen Després de l' Estiu.
dt., 14/09/2021 - 10:05

L'Ajuntament d'Alcàsser reprén aquest mes de setembre els quatre programes que ha posat en marxa la Regidoria de Benestar Social per a impulsar les polítiques socials del municipi: el programa d'intervenció en persones majors, el programa de diversitat funcional, l'Escola de Mares i Pares i el curs d'introducció a la informàtica i noves tecnologies per a majors.

El pròxim dijous 16 de setembre torna a Alcàsser el programa d'intervenció en persones majors "Activa el teu cos i la teua ment", una iniciativa que es realitza des del mes d'abril i que es reprén després de l'aturada estival. Amb totes les mesures anticovid, cada dijous, de 18.30 a 20 hores, les professionals Laura Díaz i María Costa acompanyaren als majors d'Alcàsser per a activar la seua ment i el seu cos amb humor i harmonia. Concretament, aquest mes de setembre es destinarà a aconseguir una comunicació eficaç i recordar les cançons de hui i sempre; a l'octubre es realitzaran jocs per a activar la memòria; al novembre tindran lloc tallers per a recordar els jocs de la infància i potenciar la memòria visual i espacial; i, finalment, desembre tancarà l'edició amb un festival de fi de curs. Les sessions se celebraran en el Centre Social.

Pel que respecta al programa de diversitat funcional, tindrà lloc els dimecres i divendres de 18 a 20 hores en el Centre Social. S'iniciarà el 15 de setembre i es desenvoluparà durant quatre mesos, dedicats a la participació i integració, a l'organització del dia a dia, a l'autoestima i apoderament i a l'enfortiment de les relacions familiars i la comunicació.

La tercera de la iniciativa és l'Escola de Mares i Pares. En ella se celebren xarrades individuals i col·lectives on es proporciona als progenitors orientació i estratègies per a entendre, secundar, comprendre i donar resposta als canvis del desenvolupament dels seus fills i filles en l'àmbit emocional, afectiu, sexual, acadèmic i social. Es realitza en el local de Serveis Socials els dilluns de 16.00 a 20.00 hores, amb cita prèvia que es pot sol·licitar en el 96 122 29 95 o escuelamadresypadres@alcasser.es.

Finalment, el curs d'introducció a la informàtica i noves tecnologies per a majors es realitza per a oferir una informació adaptada als temps actuals a aquells veïns i veïnes d'edat avançada que ho necessiten. Aquest curs s’impartirà pel professorat de l’Escola d’Adults.

La regidora de Benestar Social, Paqui Abella, ha animat als veïns i veïnes d'Alcàsser a participar en aquestes iniciatives i ha destacat "l'impuls que s'està donant a l'àrea amb aquests programes tan necessaris per a facilitar i millorar el dia a dia dels nostres conciutadans".

Per part seua, l'alcaldessa Eva Zamora ha incidit en la necessitat de realitzar aquest tipus de programes "tan necessaris per a moltes persones i que tant d'èxit estan tenint en els últims mesos". Tant Zamora com Abella han recordat que durant la realització d'aquestes activitats es continuaran seguint totes les mesures sanitàries establides.